Heilsugæsla höfuðborgarsvæðisins skoðar nú ýmsar leiðir til að ná til þeirra sem ekki hafa þegið boð um kórónuveirubólusetningu. Verið er að greina þennan hóp og til greina kemur að aka um og bjóða fólki bólusetningu. Framkvæmdastjóri hjúkrunar segir brýnt að ná til þessa hóps sem fyrst.
144 kórónuveirusmit greindust innanlands í gær, þar af 78 utan sóttkvíar. Undanfarna daga hafa óbólusettir verið yfir 40% þeirra sem greinast, en um 10% fólks á bólusetningaraldri hefur ekki þegið boð um bólusetningu. Ragnheiður Ósk Erlendsdóttir framkvæmdastjóri hjúkrunar hjá heilsugæslu höfuðborgarsvæðisins segir að leita þurfi allra leiða til að ná til þessa hóps:
Þetta er hugmynd sem við erum að vinna með núna - hvort við ættum að vera með bólusetningu í boði úti í hverfunum og hafa einhvern bíl til umráða -.
Með þessu er vonast til að ná megi að minnsta kosti til hluta þeirra sem enn hafa ekki þegið boð um bólusetningu.
Þá ætlum við að sjá hvort við getum fært okkur til fólksins.
Vitið þið hvaða hópur þetta er?
Það er verið að reyna að greina betur þessi 10%. Fyrstu vísbendingar eru um að þetta sé fólk í yngri kantinum, þá frekar karlar en konur og hugsanlega fleiri með erlent ríkisfang en íslenskt.
Og þegar þið eruð búin að því gæti strætóinn eða bíllinn hugsanlega lagt af stað - hvert fer hann?
Já, við erum svolítið að spá í það og kortleggja og erum þá að spá í staði eins og allar nýbyggingar, þar er mikið af fólki að vinna. Hugsanlega Kringlan og Smáralind og svona ýmsir staðir sem við erum að horfa á.
Verði af verkefninu mun bíllinn aka um öll sveitarfélögin á höfuðborgarsvæðinu og hugsanlega víðar um land. Ragnheiður segir að ekki sé gert ráð fyrir að boðið verði upp á sýnatöku í bílnum, en það kæmi vel til greina. Brýnt sé að koma verkefninu af stað sem fyrst:
Einhvern tímann núna á næstu vikum.
Ungir karlar eru fjölmennastir í hópi þeirra sem ekki hafa þegið bólusetningu. Heilsugæsla höfuðborgarsvæðisins kannar nú ýmsar leiðir til að ná til þessa hóps, ein þeirra er með strætó. 144 smit greindust hér í gær.